ประพาศ ศกุนตนาค

พลตรี ประพาศ ศกุนตนาค (24 ธันวาคม พ.ศ. 2475 – 26 ธันวาคม พ.ศ. 2567) อดีตสมาชิกสภานิติบัญญัติแห่งชาติ พ.ศ. 2549 และเป็นบิดาของ พลเอก ศานติ ศกุนตนาค หัวหน้าคณะนายทหารฝ่ายเสนาธิการประจำผู้บังคับบัญชา และ อดีตแม่ทัพภาคที่ 4
ประวัติ.
พลตรี ประพาศ เกิดเมื่อวันที่ 24 ธันวาคม พ.ศ. 2475 เป็นบุตรของขุนเหมสมาหาร (ประพงศ์ ศกุนตนาค) อดีตนายอำเภอสีคิ้วที่มีส่วนเกี่ยวข้องในกรณีกบฏบวรเดช และนางเหมสมาหาร (พริ้ง ศรีเพ็ญ) เป็นหลานปู่ของหลวงสรรพกิจโกศล (ปาน) อดีตนายอำเภอพุทไธสง ต้นสกุล "ศกุนตนาค"
พล.ต.ประพาศ สำเร็จการศึกษาจากโรงเรียนอำนวยศิลป์, โรงเรียนกรุงเทพคริสเตียนวิทยาลัย, โรงเรียนเตรียมนายร้อย รุ่นที่ 17 และโรงเรียนนายร้อยพระจุลจอมเกล้า (จปร.) รุ่นที่ 10 รุ่นเดียวกับ พล.อ.ธรรมรักษ์ อิศรางกูร ณ อยุธยา อดีตรัฐมนตรีว่าการกระทรวงกลาโหม
การทำงาน.
ราชการทหารและการเมือง.
พลตรี ประพาศ รับราชการอยู่ในเหล่าทหารสื่อสารมาโดยตลอด หลังจากสำเร็จการศึกษาจากโรงเรียนเสนาธิการทหารบก ได้เข้ารับราชการเป็นอาจารย์สอนวิชาทหารในโรงเรียนนายร้อยพระจุลจอมเกล้า เป็นระยะเวลา 18 ปี โดยเป็นอาจารย์ผู้สอนของนายทหารผู้มีบทบาทสำคัญในประเทศ เช่น พลเอก ประยุทธ์ จันทร์โอชา และพลเอก อุดมเดช สีตบุตร เป็นต้นในวันที่ 23 กุมภาพันธ์ พ.ศ. 2534 ขณะดำรงยศ พันเอก ได้รับตำแหน่งโฆษกคณะรักษาความสงบเรียบร้อยแห่งชาติ ต่อมาในวันที่ 19 กันยายน พ.ศ. 2549 ขณะดำรงยศพลตรีได้รับตำแหน่ง โฆษกคณะปฏิรูปการปกครองในระบอบประชาธิปไตย อันมีพระมหากษัตริย์ทรงเป็นประมุข
พลตรี ประพาศ ได้รับการแต่งตั้งเป็นสมาชิกสภานิติบัญญัติแห่งชาติ ในปี พ.ศ. 2549
ผู้ประกาศข่าวและผู้บรรยาย.
พลตรี ประพาศ เป็นผู้ประกาศข่าวของช่อง 5 ในยุคแรกร่วมกับเสกสรรค์ ภู่ประดิษฐ์ และสุชาติ นาทะพันธุ์ รวมถึงยังเป็นผู้ประกาศข่าวของช่อง 7 ยุคก่อตั้งสถานีที่ยังคงอยู่ในความดูแลของ ททบ.5 และยังออกอากาศเป็นภาพขาวดำอยู่ 
พลตรี ประพาศ ยังมีความแม่นยำเรื่องของงานพระราชพิธี ราชาศัพท์ และการออกเสียงพระนามของพระบรมวงศานุวงศ์อย่างถูกต้อง ทุกพระองค์ จึงเป็นผู้วางระเบียบวิธีการในการอ่านข่าวในพระราชสำนักของผู้ประกาศข่าวทุกสถานี เป็นผู้ฝึกสอนผู้ประกาศข่าว เรื่องหลักการใช้ภาษาไทย การอ่านออกเสียงให้ถูกต้อง อีกทั้งเป็นวิทยากรอบรมเรื่องการประกาศข่าว ให้กับกรมประชาสัมพันธ์ ททบ.5 และหน่วยงานจำนวนมาก ต่อเนื่องยาวนานมากว่า 40 ปี
หลังเกษียณอายุราชการ พลตรี ประพาศ ได้รับตำแหน่งที่ปรึกษาผู้อำนวยการสถานีวิทยุโทรทัศน์กองทัพบก และได้รับโอกาสให้เป็นผู้บรรยายงานพระราชพิธีและรัฐพิธีที่ถ่ายทอดสดทางโทรทัศน์รวมการเฉพาะกิจแห่งประเทศไทยหลายครั้ง โดยงานที่เขาภูมิใจที่สุดคือได้เป็นหัวหน้าคณะผู้บรรยายในพระราชพิธีฉลองสิริราชสมบัติครบ 60 ปี ในปี พ.ศ. 2549 ต่อมาได้ทำหน้าที่เดียวกันในพระราชพิธีพระราชทานเพลิงพระศพ สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ ในเดือนพฤศจิกายน พ.ศ. 2551 และพระราชพิธีมหามงคลเฉลิมพระชนมพรรษา 7 รอบ ในเดือนธันวาคม พ.ศ. 2554 ตามลำดับ
ด้านการละครและดนตรี.
ตั้งแต่ปี พ.ศ. 2515 พลตรี ประพาศ ขณะมียศเป็นพันตรี ได้มีโอกาสแสดงละครเวทีเฉพาะพระพักตร์และละครโทรทัศน์หลายเรื่องด้วยกัน โดยเรื่องที่สร้างชื่อเสียงได้แก่ สี่แผ่นดิน ในปี พ.ศ. 2517 ซึ่งเขารับบทเป็นคุณเปรม แสดงคู่กับพัชรา ชินพงสานนท์ ร่วมด้วยสุมาลี ชาญภูมิดล (ต่อมาสมรสกับ ชูศักดิ์ สุธีรธรรม) และรจิต ภิญโญวนิชย์ กำกับการแสดงโดย สุพรรณ บูรณะพิมพ์
นอกจากนี้พลตรี ประพาศ ยังเป็นนักดนตรีที่เล่นดนตรีไทยได้หลายชิ้น สามารถร้องเพลงไทย และขับเสภาได้ไพเราะ จนได้รับคำชมจากหม่อมราชวงศ์คึกฤทธิ์ ปราโมช ในหนังสือพิมพ์สยามรัฐ เขามีโอกาสแสดงดนตรีและขับเสภาในงานสำคัญต่าง ๆ หลายครั้ง อีกทั้งยังเป็นเจ้าของเสียงขับเสภาในละครโทรทัศน์แนวจักร ๆ วงศ์ ๆ หลายเรื่อง เช่น ยอพระกลิ่น, แก้วหน้าม้า, นางสิบสอง, โกมินทร์, ปลาบู่ทอง, ดาบเจ็ดสีมณีเจ็ดแสง และขวานฟ้าหน้าดำ เป็นต้น เขายังเป็นผู้ก่อตั้งสำนักสยามเสภานุรักษ์ และเป็นผู้ควบคุมหลักของชมรมดนตรีไทยโรงเรียนนายร้อยพระจุลจอมเกล้าในการแสดงถวายสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เนื่องในวันปิยมหาราชของทุกปีด้วย
โฆษกคณะปฏิวัติ.
พลตรี ประพาศ ได้รับฉายาว่าเป็น "โฆษกคณะปฏิวัติ" เช่นเดียวกับอาคม มกรานนท์ เนื่องจากมักเป็นผู้ที่อ่านประกาศของคณะรัฐประหารหรือคณะปฏิรูปหรือเหตุการณ์สำคัญ ๆ ที่เกี่ยวกับสถานการณ์ความมั่นคงของชาติหลายครั้ง เช่น เป็นผู้อ่านประกาศของคณะรักษาความสงบเรียบร้อยแห่งชาติ (รสช.) ในเหตุการณ์รัฐประหาร เมื่อปี พ.ศ. 2534, ประกาศสถานการณ์ฉุกเฉินในเหตุการณ์พฤษภาทมิฬ ปี พ.ศ. 2535 และอ่านประกาศของคณะปฏิรูปการปกครองในระบอบประชาธิปไตย อันมีพระมหากษัตริย์ทรงเป็นประมุข (คปค.) ในการรัฐประหารเมื่อปี พ.ศ. 2549 เป็นต้น
ชีวิตส่วนตัว.
พลตรี ประพาศ สมรสกับสุปรียา (สกุลเดิม: กล้าหาญ, ถึงแก่กรรมแล้ว) มีบุตร 4 คน ได้แก่ พลเอก ศานติ ศกุนตนาค หัวหน้าคณะนายทหารฝ่ายเสนาธิการประจำผู้บังคับบัญชาของกองทัพบก และอดีตแม่ทัพภาคที่ 4, ปิยะ ศกุนตนาค ผู้อำนวยการโรงเรียนศิริมงคลศึกษา, ปวรัตน์ และสุพัตรา
พลตรีประพาศเคยเลี้ยงไก่ชนประมาณ 100 ตัว ซึ่งรวมถึงไก่ชนพันธุ์เหลืองหางขาว รวมถึงมีความชื่นชอบในไม้ประดับ, พระเครื่อง, รถจิ๊ป ส่วนโรคประจำตัวได้แก่ เบาหวาน, น้ำท่วมปอด และหัวใจ เขาถูกฝังอุปกรณ์ช่วยการเต้นของหัวใจตั้งแต่ปี พ.ศ. 2561 และต้องไปตรวจการทำงานของอุปกรณ์ดังกล่าวทุก 6 เดือน
ถึงแก่อนิจกรรม.
พลตรี ประพาส ถึงแก่อนิจกรรม เมื่อวันที่ 26 ธันวาคม พ.ศ. 2567 ณ โรงพยาบาลรามาธิบดี แขวงทุ่งพญาไท เขตราชเทวี กรุงเทพมหานคร สิริอายุ ตั้งศพบำเพ็ญกุศล ณ วัดโสมนัสราชวรวิหาร แขวงวัดโสมนัส เขตป้อมปราบศัตรูพ่าย กรุงเทพมหานคร กำหนดสวดพระอภิธรรมระหว่างวันที่ 3-9 มกราคม พ.ศ. 2568 และกำหนดจัดพิธีพระราชทานเพลิงศพในวันที่ 12 มกราคม ปีเดียวกัน